**ข้อมูลการดำเนินงานด้านการจัดทำมาตรฐานสินค้าเกษตรเกี่ยวกับทุเรียน**

**โดย สำนักกำหนดมาตรฐาน สำนักงานมาตรฐานสินค้าเกษตรและอาหารแห่งชาติ**

**1. มาตรฐานสินค้าเกษตร เรื่อง ทุเรียน (มกษ. 3-2546)**

มกอช. ได้จัดทำมาตรฐานสินค้าเกษตร เรื่อง ทุเรียน (มกษ. 3-2546) และได้ประกาศเป็นมาตรฐานทั่วไป เมื่อวันที่ 6 พฤศจิกายน 2546 และในปี 2556 คณะกรรมการมาตรฐานสินค้าเกษตร ได้เห็นสมควรให้ปรับปรุงแก้ไขมาตรฐานฉบับเดิมเพื่อเป็นการปรับปรุงให้มาตรฐานมีเนื้อหาสอดคล้องกับสถานการณ์ที่มีการเปลี่ยนแปลงไป โดยได้ประกาศใช้มาตรฐานสินค้าเกษตร เรื่อง ทุเรียน (มกษ. 3-2556) เป็นมาตรฐานทั่วไป เมื่อวันที่ 16 ตุลาคม 2556 ซึ่งเป็นฉบับที่มีการใช้ในปัจจุบัน มาตรฐานสินค้าเกษตร เรื่อง ทุเรียน (มกษ. 3-2556) ครอบคลุมข้อกำหนดด้านคุณภาพ โดยมีการระบุเกณฑ์กำหนดที่สำคัญ ได้แก่ การกำหนด % น้ำหนักเนื้อแห้งขั้นต่ำของทุเรียน และการจัดชั้นคุณภาพของทุเรียนซึ่งแบ่งเป็น 3 ชั้น คุณภาพ การกำหนดรหัสขนาด เกณฑ์ความคลาดเคลื่อน การบรรจุ ฉลากและเครื่องหมาย สารปนเปื้อน สารพิษตกค้าง สุขลักษณะ และวิธีวิเคราะห์และชักตัวอย่าง

**2. มาตรฐานสินค้าเกษตร เรื่อง แนวปฏิบัติในการใช้มาตรฐานสินค้าเกษตรทุเรียน**

มกอช. อยู่ระหว่างจัดทำมาตรฐานสินค้าเกษตร เรื่อง แนวปฏิบัติในการใช้มาตรฐานสินค้าเกษตรทุเรียน เพื่อให้คำอธิบายความทางวิชาการและภาพประกอบในแต่ละข้อกำหนดของมาตรฐานสินค้าเกษตร เรื่อง ทุเรียน (มกษ. 3-2556) และใช้เป็นข้อแนะนำในการนำมาตรฐานดังกล่าวไปปฏิบัติใช้สำหรับเกษตรกร ผู้รวบรวม โรงคัดบรรจุ ผู้จำหน่าย ผู้นำเข้า ผู้ส่งออก และผู้ประกอบการตรวจสอบมาตรฐาน ให้สามารถนำไปปฏิบัติได้อย่างถูกต้องและเข้าใจตรงกันมากยิ่งขึ้น โดยคาดว่าจะแล้วเสร็จและประกาศเป็นมาตรฐานทั่วไป ภายในปี 2564

------------------------------------------------------